ཕ་མ་གཉིས་ཧ་ཅང་འཆམ་པ་དང་རྒྱུན་གཏན་འཚོ་བའི་ཐད་ཕན་ཚུན་སེམས་ཁུར་བྱེད་རེས་བྱེད་པ་དང་སྤྱོད་ལམ་ཐད་ཕན་ཚུན་བརྩི་བཀུར་བྱེད་རེས་བྱེད་ཅིང་།ལོ་གཞོན་དུས་ཕན་ཚུན་ཨ་ཅག་དང་ཇོ་ལགས་ཞེས་འབོད་རེས་བྱེད་པ་དང་རྒས་གཡའ་ཕོག་རྗེས་ཕན་ཚུན་ཕྲུ་གུ་ལྟར་པཱ་དང་ཨ་མ་ཞེས་འབོད་པ་ལས་སྐབས་འགར་རྩོད་པ་ཕྲན་བུ་ཤོར་ནའང་ཁོ་རེ་མོ་རེ་ཞེས་གཏན་ནས་མི་འབོད་ལ་དེ་མ་ཐག་སྨྲ་བ་ཤོད་རེས་བྱེད་པ་ལས་ཁྲོ་རེས་དང་ཁང་པ་གཉིས་ཀྱི་ནང་དུ་ཁག་སོ་སོར་གཏན་ནས་ཉལ་མྱོང་མེད།ཕ་ནི་ང་ཚོའི་ཨ་མ་ལ་སེམས་ཁུར་ཚད་མེད་བྱེད་པ་དང་།རྣམ་ཀུན་གཉིས་ཀ་ཆང་ལ་དད་པོ་ཡོད་ནའང་ལོ་ཤས་གོང་ནས་བཟུང་ནད་གཞིས་རྐྱེན་བྱས་ཁོང་རང་ཆང་འཐུང་རྒྱུ་མེད་པས་བྱེད་སྒོ་ཁག་ལ་ཨ་མ་ཞུགས་ཏེ་ར་བཟི་ནས་ལོག་ཡོང་ནའང་རླུང་གཏན་ནས་མི་ཤོད་པར་ད་དུང་ཉལ་ཆས་བཅའ་རོགས་དང་ག་རེ་ཟ་འདོད་འདུག་གམ་ཞེས་བཟི་དྭངས་ཐབས་དང་ཆང་ནད་མི་རྒྱག་པའི་ཐབས་གནང་གི་ཡོད།